Szám: 1-3/2019. 4. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2019. február 14-i nyilvános, rendes ülésére

**Tárgy:** Az önkormányzat 2019. évi költségvetésének elfogadása

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 24. § (2)-(3) bekezdései alapján a jegyző által előkészített rendelettervezetet a polgármester nyújtja be a képviselő-testület felé, a jelenlegi napirend tárgyalásával ennek a törvényi kötelezettségnek teszek eleget.

A Magyarország 2019. évi központi költségvetéséről szóló 2018. évi L. törvény 2018. július 31-én került kihirdetésre, azonban több ágazati jogszabály módosítására csak az év utolsó napjaiban került sor. Az állami hozzájárulásokhoz tartozó mutatószámok felmérése november hónapban megtörtént, azonban ennek végleges eredménye csak 2018. december 21-én került közzétételre. A 2019. évi költségvetés megalapozásához elengedhetetlen volt a 2018. évi tényszámok ismerete, aminek realizálását nehezítette a 2018. évtől kötelezően alkalmazott ASP gazdálkodási rendszer, tehát a költségvetés elkészítésére nagyon kevés munkanap állt rendelkezésre.

A központi jogszabályok változása az önkormányzati költségvetés készítésére is jelentős hatást gyakoroltak, ezek közül a legfontosabbak az alábbiak voltak:

- Folytatódott 2019. évben is a minimálbér és a garantált bérminimum emelése, ami 8 %-kal emelkedett. Sajnos az önkormányzatnál – a vezetők kivételével – a dolgozók zöme érintett a minimálbér és garantált bérminimum emelésénél.

- Elmozdulás történt a köztisztviselői bérek esetében, mivel az illetményalap legalább 20 %-os emeléséhez állami támogatás vehető igénybe, a 20 %-os illetményalap emelés azonban olyan csekély mértékű bérnövekményt eredményez, hogy a garantált bérminimum eléréséhez továbbra is ki kell egészíteni a dolgozók jelentős részének a bérét.

- A központi költségvetési törvény általános indoklása alapján várható – az előző évek vállalkozókkal kötött bérmegállapodása alapján – a szociális hozzájárulási adó félévtől 2 százalékponttal történő csökkentése, de jogszabályi változás hiányában a város költségvetésének tervezése során ez a munkáltatói teher a jelenlegi, 19,5% mértékkel került betervezésre.

- Megszűnt az egészségügyi hozzájárulás, mint befizetési jogcím, de az esetek zömében a fizetési kötelezettség megmarad, csak szociális hozzájárulási adóként kell fizetni.

A helyi önkormányzatok központi támogatási rendszere 2019. évben is az önkormányzati feladatellátáshoz igazodó, 2013. évtől kialakított és lényegi változást nem, de némi finomítást (tényleges, átlagos kiadási szinthez közelítő) tartalmazó feladatalapú támogatási rendszerben történik.

Zalaszentgrót Város Önkormányzatának költségvetését érintő legfontosabb változások az alábbiak:

- A szociális és gyermekjóléti ellátó rendszerben az önkormányzatok szerepe alapvetően továbbra is az alapellátások biztosítása; az idei költségvetési törvény Zalaszentgrót esetében a szociális feladatok finanszírozásában kedvező változást hozott. A szociális feladatok támogatási összege egyes nappali ellátási formákban követi a megvalósuló bérnövekedéseket; az eredeti előirányzat továbbra sem tartalmazza a dolgozók összevont ágazati pótlékát, de a központi költségvetés az év során biztosítja annak fedezetét. A szociális ellátás intézményi kereteken kívüli támogatása az idei évben jelentősen emelkedett, viszont kedvezőtlenül alakult a felhasználhatósága, mivel a közmunka önrésze – az előző évekkel ellentétben – ebből a támogatási jogcímből nem egészíthető ki.

- 2018. szeptember 1-jétől új feladatként jelent meg a bölcsőde működtetése, a személyi juttatások fedezetére kapott bér- és a működtetési támogatás biztosítja a felmerülő kiadások fedezetét.

- A köznevelés területén az önkormányzatok feladata továbbra is az óvodai ellátás biztosítása, amelynek finanszírozása az előző évhez képest többlet terhet ró az önkormányzatra. A pedagógus életpálya öt lépcsőben valósult meg 2013-2017. között, így többlettámogatás erre vonatkozóan már nincs az idei évre, ugyanakkor az óvodapedagógusok bértámogatásába beépítésre került az előző évi (ill. várható) járulékcsökkentés hatása, ezért a normatíva csökkentésre került; az óvodapedagógusok munkáját segítők támogatása az előző évi szinten maradt, mivel a garantált bérminimum emelkedett, de ennél a jogcímnél is számolt a törvény a járulékcsökkentés hatásával. Az óvoda működtetés támogatásának alapja továbbra is az ellátott gyermeklétszám, ennek mértéke kedvezően változott, 81.700 Ft-ról 97.400 Ft-ra emelkedett.

- Az ún. „elvárt bevétel” és kiegészítés szabályaiban az előző évhez képest nem történt alapvetően változás, de az eddigi fix értékekkel szemben áttértek a függvényszerű számításra, ami Zalaszentgrót esetében a tavalyi 48.715 e Ft összegű elvárt bevételt 42.331 e Ft-ra csökkentette.

- A költségvetési bevételek között új elem az idei évben a kiegyenlítő bérrendezési alap, amely forrásául szolgál az önkormányzati köztisztviselői illetményalap emelésnek; az alapban szereplő támogatásra Zalaszentgrót Város Önkormányzata is pályázott, a támogatás 1 évre szól, de sajnos a jelenlegi köztisztviselői bértábla alapján az alapból megigényelt támogatással együtt sem éri el a garantált bérminimumot a bérek egy része.

- Zalaszentgrót Város Önkormányzata 2019. évi költségvetésének elkészítése során az alábbi szempontok érvényesültek:

l. Továbbra is a költségvetés bevételi oldalának legjelentősebb tétele a központi költségvetésből származó állami támogatás, amelynek összege 424.724 e Ft, amely az előző évi eredeti előirányzatnál 28.835 e Ft-tal magasabb. Igaz ugyan, hogy a többlet támogatás mögött új feladatként jelentkezik a bölcsőde finanszírozása, amely 14.614 e Ft támogatást jelent, ami fedezi is a feladat ellátásához szükséges kiadásokat. Az általános működés, igazgatás finanszírozása az előző évek gyakorlata alapján történik. Az idei évben kedvezőtlen hatást gyakorolt a város költségvetésére a 2017. évi temető üzemeltetésből származó magas bevétel, mivel a 2018. évi 4.903 e Ft összegű támogatás helyett az idei évben csak 100 e Ft támogatást kap az önkormányzat erre a feladatra.

2. Saját bevételeken belül legnagyobb bevétel a közhatalmi bevételekből, a helyi adókból származik. 2019. évre 298.035 e Ft bevétel szerepel ezen a jogcímen a költségvetésben, ez az összeg 1.000 e Ft-tal magasabb az előző évi tervezett bevételnél. Helyi adók esetében nem az előző évi tény, hanem az idei kivetési adatokból indultunk ki. Gépjárműadó esetében számoltunk 1.000 e Ft összegű emelkedéssel, (19.000 e Ft) a vállalkozók iparűzési adója esetében elég nagy a bizonytalanság, mivel vannak gazdasági társaságok, amelyek adófizetése meglehetősen bizonytalan, az a kérdés, hogy a többi adózó esetében lesz-e akkora adóalap, amelyik pótolja a kieső adóbevételeket.

3. Az egyéb saját bevételek esetében a működési bevételek az előző évihez hasonló szinten kerültek betervezésre, figyelembe véve azt, hogy tavaly júliustól változtak a gyermek étkeztetés térítési díjai, a szociális ellátások térítési díjai áprilistól fognak változni, általános emelés a bérleti díjak esetében sem történt.

4. A jelenlegi tervezetbe a közmunka programnak csak a február végéig tartó szakasza került be, mivel a 2019-ben induló programokra még nincs támogatási szerződés.

5. Az idei évi költségvetésbe is belekerült a Zalai Borút Egyesületnek átadott pénzeszköz visszafizetése, ennek realizálására évek óta nem került sor.

A bevételi oldal meghatározó eleme az előző évről származó költségvetési maradvány, amelynek összege 735.398 e Ft, amely tartalmazza az intézményi maradványokat is. A költségvetési maradványokban szerepelnek az uniós pályázatokhoz kiutalt előlegek, amelyek az önkormányzaton kívül az Egészségügyi Központnál és a VMK-nál is szerepelnek. A költségvetési maradványon kívül a kiadások finanszírozásához 78.500 e Ft értékpapírból származó bevétellel is számoltunk. Az intézmények finanszírozása az előző évhez képest 54.829 e Ft-tal magasabb összegben szerepel, ebből 20.527 e Ft a kiegyenlítő bérrendezési alap támogatás az önkormányzati költségvetés bevételi oldalán is szerepel, így 34.302 e Ft a tényleges finanszírozási növekmény úgy, hogy az intézményi szabad költségvetési maradványok is bevonásra kerültek.

A költségvetés kiadási oldalán legnagyobb tételként a 2018. decemberi engedélyezett létszámkeret alapján számított személyi juttatás és a munkaadókat terhelő járulék jelentkezik, figyelembe véve a 8 %-os minimálbér és garantált bérminimum emelkedést és a soros lépéseket. Az idei évi adó-és járulékszabályok változása leszűkítette a cafeteria keretében adható kedvezményes adózású juttatásokat. A közalkalmazottak és az 1 évnél hosszabb távon foglalkoztatottak 96.000 Ft/év, a köztisztviselők a törvényben meghatározott 148.700 Ft/év cafeteria juttatásban részesülnek, amely Széchenyi Pihenőkártyára kerül átutalásra.

A működést szolgáló dologi kiadások tervezése a 2018. évi tény szintből indult, figyelembe véve az év során meghozott képviselő-testületi határozatokat, megkötött szerződéseket, a karbantartások tervezése az intézmények bevonásával történt.

Az idei évben a karbantartások 35.399 e Ft összegben kerültek betervezésre, az előző évihez hasonló nagyságrendben, ezzel az összeggel az idei évben is jelentős keret áll rendelkezésre az állagmegóvó feladatok elvégzésére. A közmunka program szűkülésével egyre több külső vállalkozót kell alkalmazni a feladatok megoldásához, ez pedig egyre több pénzt kíván.

A szociális ellátások kerete az önkormányzat szociális rendeletében meghatározott juttatások alapján, a 2018. évi tény adatok figyelembe vételével került összeállításra. Az idei év kiadásaira szolgáló keret 7.569 e Ft-tal magasabb az előző évinél, 20.026 e Ft, felhasználásának lehetősége jelentősen leszűkült; kizárólag szociális területre használható fel, akár intézményi kiadások, akár segélyek finanszírozására.

A beruházási kiadások a jelenlegi tervezetben 533.314 e Ft, a felújítások 109.455 e Ft összegben szerepelnek, amely összegek a pályázatokban meghatározott tartalék kereteket is tartalmazzák, amit az előző évben folyósított előlegek nem tartalmaznak.

A pályázatokhoz kapcsolódóan szerepelnek a költségvetésben olyan keretek, amelyek az egyes projektekben el nem számolható (de szükséges) kiadások fedezetéül szolgálnak, ezen felül tartalmazza a tervezet az egyéb pályázatokhoz kapcsolódó önrészeket is.

Az idei évben is betervezésre került a közművagyon szolgáltató által készített, képviselő-testület által elfogadott gördülő fejlesztési tervének 2019. évi üteme, amelynek bevételi forrását egyrészt a szolgáltató által 2019-ben fizetendő használati díj, másrészt az előző évek közmű használati díjából származó maradvány biztosítja.

A részönkormányzatok finanszírozása a tavalyi évihez hasonlóan történik, a részönkormányzati keretek több elemből tevődnek össze. A működés alapja az idei évben is a fejkvóta alapján kiszámított 4.500 Ft/fő alaptámogatás. A karbantartási keret az idei évben 3.000 e Ft keretet tartalmaz a mezőgazdasági utak karbantartására, amit növel az előző évi 570 e Ft összegű maradvány. Természetesen ez az idei évben is megtöbbszörözhető, amennyiben lakossági, illetve részönkormányzati forrással egészül ki. A felújítási kiadások között szerepel az előző évről áthozott termőföld eladásból származó 940 e Ft céltartalék, amely a 2018. évi részönkormányzati mezőgazdasági területek eladásából származó bevétel maradványát tartalmazza, ez az összeg az év folyamán az értékesítések függvényében változik; a költségvetési rendelet módosításakor a polgármester tájékoztatást ad róla. A felújítási kiadások között szerepel szintén az előző évi részönkormányzati felújítási tartalék maradványa 3.500 e Ft összegben, ami kiegészül 2019. évre 6.000 e Ft-tal.

Az önkormányzat 100 %-ban tulajdonosa a Szentgrótért Kft-nek, a gazdasági társaság számára betervezett támogatási összeg 7.561 e Ft, amely megegyezik az előző évivel, az év folyamán a tevékenységi kör változásával módosítható.

A jelenlegi tervezetben a civil szervezetek támogatása a beadott beszámolók és kérelmek alapján került összeállításra, új elemként szerepel a kézilabda és futball klub esetében a társasági adó önrész támogatása. A megállapított támogatások évközben kiegészülhetnek a céltartalékból nyújtott támogatási összegekkel, amelyek felhasználásáról a képviselő-testület negyedévente tájékoztatást kap.

**Tisztelt Képviselő-testület!**

A jelenlegi rendelettervezet a központi jogszabályok előírásai és a helyi feladatok figyelembevételével került összeállításra. A konkrét tervezési munka során többszöri egyeztetést folytatott az önkormányzat vezetése a költségvetési szervekkel, illetve egyéb érintettekkel, ezek eredményeképpen terjesztem jelen tervezetet a képviselő-testület elé.

Az önkormányzat bizottságai megtárgyalták a 2019. évi költségvetés tervezetét, a Szociális Bizottság az 1/2019. (II. 07.) számú határozatában a szociális területet érintő költségvetési tervezettel egyetértett, a Humán Ügyek Bizottsága az 5/2019. (II. 07.) számú határozatával a képviselő-testületnek elfogadásra javasolja.

A Pénzügyi és Ügyrendi Bizottság az önkormányzat 2019. évre vonatkozó költségvetési tervezetét mellékleteivel, részletes anyagával áttekintette és a 7/2019. (II. 07.) számú határozatában a képviselő-testület számára elfogadásra javasolja. Megállapította, hogy a költségvetési rendeletben reális célok kerültek meghatározásra, az a jelenlegi formájában végrehajtható. Évközben új feladat meghatározása csak a feladathoz rendelt forrás meghatározásával lehetséges.

A Gazdasági és Városfejlesztési Bizottság az előterjesztést a 2019. február 11-i ülésén megtárgyalta, a 4/2019. (II.11.) számú határozatával elfogadta és Zalaszentgrót Város Önkormányzat Képviselő-testületének elfogadásra javasolja.

**Egyeztetési kötelezettség:**

A közalkalmazottak jogállásáról szóló 1992. évi XXXIII. törvény 6. § (3) bekezdése szerint a közalkalmazotti intézmény-előmeneteli rendszer pénzügyi fedezetéül szolgáló költségvetést a döntést megelőzően véleményeztetni kell az érintett, megfelelő szintű reprezentatív szakszervezetekkel. Jelen előterjesztés véleményeztetésre megküldésre került a reprezentatív szakszervezetek részére, az egyeztetés eredményéről a polgármester a testületi ülésen számol be.

Az államháztartásról szóló törvény végrehajtásáról szóló 368/2011. (XII. 31.) Korm. rendelet 27. § (1) bekezdése előírja a költségvetési rendelettervezet egyeztetését a költségvetési szervek vezetőivel. Az anyag megküldésre került valamennyi intézményvezető részére.

A gazdasági kamarákról szóló 1999. évi CXXI. törvény 37. § (4) bekezdése szerint a gazdasági döntéseket megelőzően a helyi önkormányzat területén működő, érdekelt gazdasági érdekképviseleti szervezet, a Zala Megyei Kereskedelmi Kamara számára is elküldésre került a költségvetési rendelettervezet.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**1. A rendelettervezet jelentősnek ítélt hatásai:**

a.) *A tervezet társadalmi, gazdasági, költségvetési hatásai:*

Zalaszentgrót hosszú távú fejlődése csak akkor biztosítható, ha a költségvetési politika kiszámítható és fenntartható gazdasági környezetet teremt. Ennek releváns részét képezi, hogy az önkormányzat hogyan hasznosítja a rendelkezésre álló vagyonát, költségvetésében milyen feladatokra és mennyi forrást biztosít a fejlesztéshez és a működéshez. A költségvetés tervezésében ugyanis lényegi szempont a lakosság megfelelő színvonalú közszolgáltatásokkal való ellátásának pénzügyi biztosítása.

Az önkormányzat - törvényi keretek között - a tulajdonával önállóan rendelkezik, bevételeivel önállóan gazdálkodik, az önként vállalt és a kötelező önkormányzati feladatok ellátásáról egységes költségvetéséből gondoskodik.

A helyi önállóságot anyagilag, szervezetileg és jogilag biztosító önkormányzatbarát környezetben az önkormányzat képes arra, hogy a köz megelégedésére hatékonyan igazodjon a helyi sajátosságok és igények sokszínűségéhez, az országos közfeladatok helyi érdekű megvalósításához. Az önkormányzat költségvetésének bevételei közvetett módon meghatározzák a településen élő emberek jövedelmi helyzetét. A közalkalmazottak, köztisztviselők, egyéb jogviszonyban foglalkoztatottak juttatásai, a segélyezettek ellátásai közvetett társadalmi hatással van az önkormányzat területén élőkre, az intézmények ellátottaira, az életszínvonal alakulására.

A helyi adó bevételek nagysága, a működési bevételek folyamatos beszedése befolyásolja az önkormányzat likviditását.

Az Önkormányzat tervezett éves bevételeit és a kiadásait elkülönítetten tartalmazza a rendelettervezet.

b.) *A jogszabály környezeti és egészségi következményei*:

A költségvetés rendelkezik működési kiadás (pénzeszköz átadás, illetőleg működési finanszírozás) formájában az egészségügyi és - az érvényes társulási megállapodás alapján - a szociális, valamint gyermekjóléti feladatok ellátásáról, ezáltal biztosítja az önkormányzat által közvetlenül ellátandó és az említett feladatokat érintő finanszírozások zökkenőmentes megvalósulását, mely hozzásegíti a fenti feladatokat ellátó intézményeket ahhoz, hogy fedezetük legyen ezen feladatok ellátására, mely így pozitív kihatással van településünk lakosságának egészségi állapotára, az emberi egészséghez való megfelelő színvonalú ellátás biztosítására, illetőleg szociális életkörülményeire.

c.) *A jogszabály adminisztratív terheket befolyásoló hatásai:*

A tervezet a jelenlegihez képest jelentős adminisztratív terheket nem keletkeztet, ez főként annak köszönhető, hogy az önkormányzati jogalkotásra jogszabályi előírások miatt kerül sor.

**2. A rendelet megalkotásának szükségessége, a jogalkotás elmaradásának várható következményei:**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (2) bekezdése, valamint az Áht. 23. §-ának (1) bekezdése, 24. §-ának (2)-(4) bekezdése teszi indokolttá a jogszabály megalkotását. Megállapítható, hogy a rendelettervezet igazodik a központi jogszabályokhoz.

A Mötv. 111/A. §-a értelmében amennyiben a helyi önkormányzat a költségvetési évre vonatkozóan nem rendelkezik elfogadott költségvetéssel, a részére járó egyes támogatások folyósítása az Áht.-ban meghatározottak szerint felfüggesztésre kerül.

**3. A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet alkalmazásához szükséges személyi állomány a rendeleti javaslatban foglaltak szerinti létszámban áll az Önkormányzat és a költségvetési szervek rendelkezésére. A szükséges tárgyi és pénzügyi feltételeket a Képviselő-testület a költségvetési rendelet megalkotásával fogja tudni biztosítani. Tehát nem keletkeztet többletfeltételeket a korábbiakhoz képest.

Kérem a T. Képviselő-testületet, hogy az előterjesztést – 1-3. számú mellékleteivel együtt – megtárgyalni, majd Zalaszentgrót Város Önkormányzata Képviselő-testületének az önkormányzat 2019. évi költségvetéséről szóló rendeletét megalkotni szíveskedjen.

**Zalaszentgrót,** 2019. február 11.

**Baracskai József**

polgármester

Az előterjesztés a törvényességi előírásnak megfelel.

**Dr. Simon Beáta**

jegyző